Број

година

Скопје,

Фондација Метаморфозис со седиште на ул. Апостол Гусларот бр. 40, 1000 Скопје, Република Македонија, ЕМБС (), даночен број (), претставуван од Бардил Јашари, директор, набавувач (во натамошниот текст: „Набавувач “ ), од една страна,

и

(назив, адреса, седиште, ЕМБС и даночен број)

застапуван од (во натамошниот текст „Носител на набавката“), од друга страна,

го склучуваат следниов

НАЦРТ ДОГОВОР ЗА НАБАВКА НА УСЛУГИ

***Предмет на договорот***

Член 1.

Со овој договор се уредуваат меѓусебните права и обврски на Набавувачот и

Носителот на набавката на услуги за изработка на софтверско решение за Македонија

– Фондација Метаморфозис.

Изработката на софтверското решение од ставот 1 на овој член содржи изработка на Веб апликацијата за архивирање на содржини од медиумите која ќе овозможи зачувување на содржините од веб страниците кои се селектирани од корисници и автоматски од избрани веб сајтови.

Детален опис на услугата е содржан во Прилогот 1, кој е составен дел на овој договор.

Составен дел на овој договор е и Организацијата и методологијата за спроведување на услугата, која е прилог 2 на овој договор.

***Вредност на договорот***

Член 2.

Вкупната цена за услугата изнесува МКД, без ДДВ.

***Времетраење на услугата***

Член 3.

Договорот се склучува на определено време за период од 90 дена од денот на склучувањето.

Динамиката на извршување на услугата е содржана во Описот на услугата

(Прилог 1)

***Подизведувачи***

Член 4.

Носителот на набавката не може да го отстапи извршувањето на обврската или дел од неа на подизведувачи.

***Обврски на Носителот на набавката***

Член 5.

Носителот на набавката е должен да го изврши предметот на набавката според условите предвидени со овој договор.

Ќе се смета дека Носителот на набавката ја извршил обврската од став 1 на овој член кога Набавувачот електронски ќе го извести дека испорачаната услуга одговара на описот на услугата и условите од овој договор.

***Обврски на Набавувачот***

Член 6.

Набавувачот е должен да ја плати договорената цена на Носителот на набавката, по извршувањето на предметот на набавката во рок од 15 дена од денот на доставувањето на фактура од страна на Носителот на набавката.

Во случај набавувачот да не плати во определениот рок, се засметува законска затезна камата во висина определена со важечките законски прописи.

Член 7.

Набавувачот е должен да му ги дава на Носителот на набавката потребните информации, како и да ги изврши сите други потребни дејствија за да биде возможно извршувањето на предметот на набавката, согласно одредбите на овој договор.

***Сопственост и користење на резултатите***

Член 8.

Изработената апликација кој е резултат од извршувањето на услугата е исклучива сопственост на Набавувачот, односно Набавувачот има неограничено право да го користи, менува и пренесува програмскиот код.

Член 9.

Носителот на набавката е должен да му го достави програмскиот код на апликацијата која е предмет на овој договор на Набавувачот, со цел Набавувачот да може да ги остварува правата од Член 8 на овој договор.

Програмскиот код мора да биде соодветно документиран и спакуван во форма која, за Набавувачот, ќе овозможи лесно одржување и понатамошен развој или надградба на апликацијата. Носителот на набавката е должен при предавањето на програмскиот код на Набавувачот орган да му испорача и алатки и програмска документација, која овозможува самостојно и независно програмирање и менување на

функционалностите на системот, како и интеграција со други апликации и решенија, без интервенција на Носителот на набавката.

Член 10.

Носителот на набавката не може без одобрение од Набавувачот да го прикаже своето име или лого на веб-локацијата на системот или на кој било друг производ кој е директно поврзан со апликацијата.

***Контрола на извршување на услугата и одговорност за недостатоци***

Член 11.

Носителот на набавката одговара за недостатоците на услугата. Недостаток постои кога услугата ги нема и/или не ги обезбедува потребните својства за нејзино користење, коишто се изречно договорени или премолчно договорени и кои му биле или морале да му бидат познати на Носителот на набавката.

Член 12.

Набавувачот има право на контрола на квалитетот на извршување на услугата. Доколку не е задоволен од начинот на извршување на услугата, набавувачот го известува Носителот на набавката за забелешките. Носителот на набавката е должен во рок од 5 работни дена да направи корекција согласно доставените забелешки. Доколку недостатоците не бидат корегирани, има право да бара намалување на цената или раскинување на Договорот, како и право на надомест на штета.

***Гаранција, гарантен период и одговорност за недостатоците на апликацијата***

Член 13.

Носителот на набавката издава гаранција за функционалноста на изработената апликација.

Гарантниот период изнесува една година и започнува од денот на издавање на потврда за прифаќање на функционалноста на софтверската апликација од страна на Набавувачот согласно Член 5 од овој договор.

Гаранцијата подразбира одржување на апликацијата на ниво на кое била испорачана и прифатена.

Недостаток постои ако апликацијата:

1) ги нема или не ги обезбедува потребните својства за нејзина редовна употреба;

2) ги нема потребните својства за особената употреба за која ја набавува Набавувачот, а која му била позната на Носителот на набавката или морала да му биде позната; и

3) ги нема својствата и одликите што се изречно или премолчено договорени. Носителот на набавката не одговара за недостатоците од ставот (3) на овој член,

ако во моментот на склучувањето на Договорот му биле познати на Набавувачот или не

можеле да му останат непознати.

Член 14.

Доколку за време на гарантниот период се појават недостатоци кои ја оневозможуваат функционалноста на апликацијата, тогаш Носителот на набавката по добиеното известување од Набавувачот е должен да интервенира и да ги отстрани утврдените недостатоци бесплатно со цел повторно воспоставување на функционалноста на прифатеното ниво.

Во известувањето за недостатокот на услугата Набавувачот е должен поблиску да го опише недостатокот и да го повика Носителот на набавката да ја прегледа софтверската апликација.

Член 15.

Доколку Носителот на набавката не сака или не може да ги отстрани недостатоците, Набавувачот може да ангажира друго лице да ги отстрани недостатоците на трошок на Носителот на набавката.

Доколку појавените недостатоци и проблеми во функционалноста на апликацијата се резултат на интервенции и други активности преземени од страна на Набавувачот односно или трета страна која дејствува по налог на Набавувачот, тогаш таквите недостатоци не потпаѓаат под гаранција. Доколку се направат промени во програмскиот код од која било страна која не е Носителoт на набавката, тогаш гаранцијата издадена од страна на Носителот на набавката ќе се смета за истечена.

Член 16.

Набавувачот кој навремено и уредно го известил Носителот на набавката за недостатокот може да бара од Носителот на набавката да го отстрани недостатокот или да бара извршување на друга услуга без недостаток (исполнување на Договорот);

Гарантниот рок се продолжува онолку колку што Набавувачот бил лишен од употребата на апликацијата.

***Конфликт на интереси***

Член 17.

Страните ќе ги преземат сите потребни мерки за да спречи или оконча каква и да е ситуација која може да ја компромитира независноста и објективното спроведување на овој договор. Такви конфликти на интереси можат да се појават како резултат на економски интерес, политичка припадност, државјанство, семејни и емотивни врски, или кој и да е друг вид на врска или заеднички интерес.

За секој конфликт на интерес кој може да се појави во текот на спроведувањето

на овој договор мора веднаш во писмена форма да биде известен Набавувачот. Во случај на потврда на постоење конфликт, Носителот на набавката веднаш ќе ги преземе

сите неопходни чекори за негово разрешување.

Набавувачот го задржува правото да потврди дека преземените мерки се соодветни и може да побара преземање дополнителни мерки, доколку има потреба од тоа.

Носителот на набавката ќе обезбеди неговиот персонал, вклучително и раководните лица, да не влезат во ситуација која може да доведе до конфликт на интерес. Кога е во спротивност на обврските преземени со овој договор, Носителот на набавката има обврска веднаш да го замени лицето, без никаква компензација од Набавувачот, доколку се утврди дека лицето/лицата предизвикале таква ситуација.

***Договорна казна за задоцнување или неисполнување на договорот***

Член 18.

Во случај на доцнење со извршување на предметот на Договорот од страна на Носителот на набавката, Набавувачот има право на надомест на штета и договорна казна.

Договорните страни се согласни во случај Носителот на набавката да не ја изврши услугата која е предмет на овој договор, истиот да му плати на Набавувачот

договорна казна во висина од 5 % од вкупната цена определена со член 3 од овој договор, за секој ден на доцнење.

Договорната казна не може да надмине 30 % од вкупната цена определена со член 3 од овој Договор.

***Услови за раскинување на договорот***

Член 19.

Кога една од договорните страни нема да исполни своја обврска од Договорот, другата договорна страна, може да бара исполнувањето на обврските во определен рок.

Доколку во определниот рок обврските не се исполнети, договорната страна има право да го раскине Договорот и право на надомест на штетата.

Договорната страна која поради неисполнување на договорните обврски го раскинува Договорот, должна е тоа да ѝ го соопшти на другата договорна страна без одлагање.

Член 20.

Договорот не може да се раскине поради неисполнување на незначителен дел од обврската.

***Виша сила***

Член 21.

Ниту една од договорните страни нема да биде одговорна за неисполнување на овој договор до кое би дошло заради виша сила. Ако една од договорните страни е спречена заради виша сила должна, е во рок од 24 часа писмено да ја извести другата страна, со наведување на причините за вишата сила и по можност обезбедување на соодветен доказ. По отстранување на вишата сила, Договорот може да се реализира по потреба со заеднички прифатено дополнување или да се раскине договорно.

***Одговорност***

Член 22.

Набавувачот под ниту една околност и од ниту една причина не сноси никаква одговорност за штета или повреда предизвикана на персоналот или имотот на Носителот на набавката, при извршување на услугата. Оттука, набавувачот не може да прифати било какво барање за надомест на штета или зголемување на исплатата во врска со било каква штета или повреда.

Носителот на набавката сноси целосна одговорност кон трети страни, вклучително одговорност за штета или повреда од каков и да е вид, предизвикани од нив при извршување на услугата. Носителот на набавката треба да го исклучи набавувачот од секаква одговорност која би произлегла од било каква жалба или активност, како резултат на прекршување на правилата и нормативата од страна на Носителот на набавката или вработените кај него или поединци кои се под негова одговорност, или како резултат на повреда на правата на трети страни.

***Применлив закон***

Член 23.

На овој договор се применуваат важечките прописи на Република Македонија.

***Преодни и завршни одредби***

Член 24.

Овој договор страните можат да спогодбено да го изменат или дополнат, со анекс на Договорот во писмена форма.

Член 25.

Овој договор стапува во сила на денот на потпишување на Договорот од страна

на Носителот на набавката.

Евентуалните спорови кои би произлегле од овој договор се решаваат спогодбено меѓу странките, а доколку не се постигне спогодба, спорот се решава по пат на медијација. Доколку и по пат на медијација не се постигне спогодба, спорот се решава во надлежниот суд во Скопје.

Овој договор е составен во четири (4) еднообразни примероци, по два за секоја договорна страна.

|  |  |
| --- | --- |
| Набавувач:  Фондација Метаморфозис | (Носител на набавката) |
| (законски застапник) | (законски застапник) |